**ΟΔΗΓΙΕΣ ΣΥΜΠΛΗΡΩΣΗΣ**

**ΤΕΧΝΙΚΟΥ ΔΕΛΤΙΟΥ ΥΠΟΕΡΓΟΥ (ΤΔΥ)   
ΕΤΠΑ, ΤΑΜΕΙΟΥ ΣΥΝΟΧΗΣ ΚΑΙ ΕΚΤ**

**ΕΙΣΑΓΩΓΗ**

Τεχνικό Δελτίο Υποέργου (ΤΔΥ) συμπληρώνεται και υποβάλλεται για κάθε υποέργο της πράξης, το οποίο περιλαμβάνεται στο σχετικό κατάλογο του τμήματος ΣΤ «Προγραμματισμός Υλοποίησης Πράξης-Ωριμότητα Πράξης» του Τεχνικού Δελτίου Πράξης (ΤΔΠ).

**ΣΥΜΠΛΗΡΩΣΗ ΤΕΧΝΙΚΟΥ ΔΕΛΤΙΟΥ ΥΠΟΕΡΓΟΥ (ΤΔΥ)**

Η συμπλήρωση του ΤΔΥ γίνεται με βάση τις Οδηγίες που ακολουθούν και τον πίνακα του Παραρτήματος.

* Τα πεδία του ΤΔΥ συμπληρώνονται με ευθύνη του Δικαιούχου, εκτός από πεδία που είναι συμπληρωμένα ήδη από τα στοιχεία της πράξης ή μέσω άλλων διαδικασιών που προηγούνται της ανάληψης νομικής δέσμευσης (υπογραφής σύμβασης).
* Οι κωδικοί που απαιτούνται για τη συμπλήρωση κάποιων πεδίων ορίζονται στην οικεία πρόσκληση, εκτός αν αναφέρεται διαφορετικά.
* Τα κωδικοποιημένα στοιχεία που έχουν προσδιοριστεί για την συμπλήρωση ορισμένων πεδίων είναι διαθέσιμα μέσω του ΟΠΣ-ΕΡΓΟΡΑΜΑ και έχουν αναρτηθεί στην ιστοσελίδα: <http://www.ops.gr/Ergorama/index.jsp?menuitemId=kodikespa1420&tabid=0>

Σημειώνεται ότι συγκεκριμένα πεδία του Τμήματος Α του ΤΔΥ δεν απαιτούν συμπλήρωση, καθώς αντλούνται αυτόματα από το Τμήμα ΣΤ του ΤΔΠ και εμφανίζονται στην έντυπη-εκτυπώσιμη μορφή του.

**ΥΠΟΒΟΛΗ ΤΕΧΝΙΚΟΥ ΔΕΛΤΙΟΥ ΥΠΟΕΡΓΟΥ (ΤΔΥ)**

Το Τεχνικό Δελτίο Υποέργου (ΤΔΥ) υποβάλλεται σε κάθε περίπτωση μετά την έκδοση της Απόφασης Ένταξης της Πράξης και για τα περισσότερα Είδη Υποέργων, μετά από ένα συγκεκριμένο ορόσημο που έπεται της Απόφασης Ένταξης (όπως η υπογραφή της σύμβασης).

Οι οδηγίες για την υποβολή του ΤΔΥ ανά Είδος Υποέργου περιλαμβάνονται στον πίνακα του Παραρτήματος.

**ΤΜΗΜΑ Α (ΤΑΥΤΟΤΗΤΑ ΥΠΟΕΡΓΟΥ)**

*Στο Τμήμα Α του ΤΔΥ συμπληρώνονται τα στοιχεία που χαρακτηρίζουν την ταυτότητα του Υποέργου.*

**Α.1. Προγραμματική Περίοδος:** Συμπληρώνεται η προγραμματική περίοδος από την οποία χρηματοδοτείται η πράξη, στο πλαίσιο της οποίας υλοποιείται το υποέργο. Το εν λόγω πεδίο συμπληρώνεται αυτόματα από το ΟΠΣ-ΕΡΓΟΡΑΜΑ.

**Α.2. Κωδικός Πράξης/MIS (ΟΠΣ):** Συμπληρώνεται ο μοναδικός κωδικός MIS (ΟΠΣ) της πράξης, στο πλαίσιο της οποίας υλοποιείται το υποέργο.

**Α.3. Τίτλος Πράξης:** Ο τίτλος της πράξης συμπληρώνεται αυτόματα από το ΟΠΣ-ΕΡΓΟΡΑΜΑ, βάσει του Κωδικού της πράξης (MIS ΟΠΣ) του πεδίου Α2.

**Α.4. Κωδικός Υποέργου (ΟΠΣ):** Συμπληρώνεται ο αύξων αριθμός που έχει λάβει το υποέργο στο πεδίο: «1. Α/Α Υποέργου» στο Τμήμα ΣΤ του Τεχνικού Δελτίου Πράξης (ΤΔΠ).

**Α.5. Τίτλος Υποέργου:** Ο τίτλος του υποέργου συμπληρώνεται αυτόματα από το ΟΠΣ-ΕΡΓΟΡΑΜΑ, βάσει του Κωδικού Υποέργου (ΟΠΣ) που έχει συμπληρωθεί στο παραπάνω πεδίο (A4). Ο τίτλος του Υποέργου είναι αυτός που αποτυπώνεται στο πεδίο: «2. Τίτλος Υποέργου» στο Τμήμα ΣΤ του ΤΔΠ.

Σε περίπτωση που ο τίτλος του υποέργου, με την ανάληψη της νομικής δέσμευσης (υπογραφή της σύμβασης) διαφοροποιείται, αντικαθίσταται ο αρχικός τίτλος με τον τίτλο της σύμβασης. Η ΔΑ θα επικαιροποιήσει το σχετικό πεδίο του ΤΔΠ με τον νέο τίτλο του υποέργου.

**Α.6. Δικαιούχος:** Εμφανίζεται αυτόματα η πληροφορία που έχει καταγραφεί στο πεδίο: «3. Δικαιούχος» στο Τμήμα ΣΤ του ΤΔΠ.

**Α.7. Είδος Υποέργου:** Εμφανίζεται αυτόματα η πληροφορία του αντίστοιχου πεδίου: «4. Είδος Υποέργου» στο Τμήμα ΣΤ του ΤΔΠ*.*

Επισημαίνεται ότι το Είδος Υποέργου επιλέγεται από λίστα τιμών που έχουν προσδιοριστεί στο ΟΠΣ-ΕΡΓΟΡΑΜΑ (κωδικοποιημένα στοιχεία). Το Είδος Υποέργου και η σχετική ταξινόμηση Υποέργων σε κάθε Είδος γίνεται για διαχειριστικούς λόγους και ως εκ τούτου βασίζεται όχι μόνο στο φυσικό αντικείμενο, αλλά και στη μέθοδο υλοποίησης του υποέργου, σύμφωνα με τις οδηγίες του Παραρτήματος.

**Α.8. Τύπος Υποέργου:** Εμφανίζεται αυτόματα η πληροφορία του αντίστοιχου πεδίου: «5. Τύπος Υποέργου» στο Τμήμα ΣΤ του ΤΔΠ.

**Α.9. Εφαρμοζόμενη Διαδικασία/ Μέθοδος Υλοποίησης:** Εμφανίζεται αυτόματα η πληροφορία που έχει καταγραφεί στο πεδίο: «14. Εφαρμοζόμενη Διαδικασία/Μέθοδος Υλοποίησης» στο Τμήμα ΣΤ του ΤΔΠ.

*Σε περίπτωση που απαιτείται αλλαγή στα πεδία Α.6 έως Α.9 παραπάνω, αυτή γίνεται στο ΤΔΠ και «μεταφέρεται» αυτόματα στο ΤΔΥ.*

**Α.10. Το Υποέργο αντιστοιχεί σε/περιλαμβάνει:** Το πεδίο συμπληρώνεται μόνο στην περίπτωση που το Υποέργο/ΤΔΥ αντιστοιχεί σε σύμβαση/ συμβάσεις ή περιλαμβάνει συμβάσεις.

Η συμπλήρωση γίνεται από λίστα τιμών που έχουν προσδιοριστεί στο ΟΠΣ-ΕΡΓΟΡΑΜΑ (κωδικοποιημένα στοιχεία) και περιλαμβάνει τις εξής επιλογές:

(α) Μία πλήρης σύμβαση

(β) Μέρος μίας σύμβασης

(γ) Σύνολο συμβάσεων, π/υ ≤ 60.000 ευρώ η κάθε μία

(δ) Μία ή περισσότερες συμβάσεις, π/υ ≤ 60.000 ευρώ η κάθε μία

Με δεδομένο ότι το πεδίο αφορά μόνο σε συμβάσεις (ανάδοχοι), η συμπλήρωσή του γίνεται μόνο σε συγκεκριμένες περιπτώσεις και Είδη Υποέργων, σύμφωνα με τις αναλυτικές οδηγίες που δίδονται στο Παράρτημα.

# ΣΤΟΙΧΕΙΑ ΕΛΕΓΧΩΝ ΝΟΜΙΜΟΤΗΤΑΣ ΣΥΜΒΑΣΕΩΝ

**Α.11. Α.Α. Ελέγχου:** Συμπληρώνεται ο Α.Α. του ελέγχου που αποδίδεται από το ΟΠΣ-ΕΡΓΟΡΑΜΑ για το υποέργο που αντιστοιχεί σε σύμβαση (πλήρη ή τμήμα αυτής) με π/υ > 60.000 € χωρίς ΦΠΑ και αφορά τον έλεγχο του σχεδίου της σύμβασης (προληπτικός έλεγχος) ή τον έλεγχο της σύμβασης που έχει συναφθεί (πρόκειται για την περίπτωση που κατά τη φάση αξιολόγησης της πρότασης έχει ήδη υπογραφεί η σύμβαση, οπότε ο έλεγχος γίνεται κατά την αξιολόγηση/ ένταξη). Ο Α.Α. ελέγχου συμπληρώνεται και όταν γίνεται προέγκριση τροποποίησης της σύμβασης αυτής.

**Α.12. Έκδοση**: Συμπληρώνεται η έκδοση του ελέγχου του σχεδίου σύμβασης ή του ελέγχου της συναφθείσας σύμβασης ή της προέγκρισης τροποποίησης της σύμβασης με την οποία δόθηκε η σύμφωνη γνώμη της Διαχειριστικής Αρχής.

**Α.13. Διαδικασία ανάθεσης**: Η διαδικασία ανάθεσης του υποέργου συμπληρώνεται αυτόματα από το σύστημα, στη βάση της διαδικασίας που έχει δηλωθεί στην αντίστοιχη λίστα ελέγχου νομιμότητας, στο πλαίσιο των παραπάνω ελέγχων.

Στις περιπτώσεις υποέργου που αντιστοιχεί σε σύμβαση με προϋπολογισμό ≤ 60.000€ (χωρίς ΦΠΑ) ή υποέργου που αντιστοιχεί ή περιλαμβάνει πολλές συμβάσεις π/υ ≤ 60.000 ευρώ η κάθε μία χωρίς ΦΠΑ [περιπτώσεις (γ) και (δ) στο πεδίο Α10], τα πεδία Α.11-Α.13 δε συμπληρώνονται, δεδομένου ότι σε αυτές τις περιπτώσεις, οι έλεγχοι νομιμότητας συμβάσεων πραγματοποιούνται κατά την 1η δήλωση δαπάνης της σύμβασης.

# ΣΤΟΙΧΕΙΑ ΥΠΟΕΡΓΟΥ

**Α.14. Κατάσταση Υποέργου**: Συμπληρώνεται η κατάσταση που χαρακτηρίζει το υποέργο, σύμφωνα με το σχετικό αρχείο των κωδικοποιημένων στοιχείων του ΟΠΣ-ΕΡΓΟΡΑΜΑ, ως εξής:

|  |  |
| --- | --- |
| * Αρχική: | Αφορά την 1η υποβολή του ΤΔΥ |
| * Τροποποίηση: | Όταν τροποποιούνται προγραμματικά στοιχεία του υποέργου, όπως φυσικό αντικείμενο, προϋπολογισμός, χρονοδιάγραμμα. |
| * Επικαιροποίηση: | Όταν τροποποιούνται στοιχεία του υποέργου που δεν επηρεάζουν τα προγραμματικά στοιχεία. |
| * Ολοκλήρωση του Υποέργου: | Εφόσον το υποέργο έχει ολοκληρωθεί. |
| * Λύση Σύμβασης: | Εφόσον η σύμβαση λύεται, σύμφωνα με τους όρους που προβλέπονται στο περιεχόμενό της, πριν την ολοκλήρωσή της. |

**Α.15. Α.Α. ΤΔΥ:** Συμπληρώνεται η έκδοση και υποέκδοση του ΤΔΥ ως εξής: 1.0: Αρχικό, 2.0: 1η τροποποίηση, κλπ. Οι εκδόσεις αφορούν τις τροποποιήσεις, και οι υποεκδόσεις τις επικαιροποιήσεις του ΤΔΥ (π.χ. 1.0 Αρχικό, 1.1: 1η επικαιροποίηση, 2.0: 1η τροποποίηση, 2.1: 2η επικαιροποίηση).

**Α.16. Ημ/νία Ανάληψης Νομικής Δέσμευσης:** Το πεδίο συμπληρώνεται μόνο για τα Υποέργα που υλοποιούνται αποκλειστικά μέσω σύμβασης/συμβάσεων [περιπτώσεις (α), (β) ή (γ) στο πεδίο Α10], σύμφωνα με τις αναλυτικές οδηγίες του Παραρτήματος.

**Α.17. Ημ/νία Έναρξης Υποέργου/Επιλεξιμότητας:** Το πεδίο συμπληρώνεται με βάση τις αναλυτικές οδηγίες του Παραρτήματος, ανάλογα με το Είδος Υποέργου.

**Α.18. Ημ/νία Λήξης Υποέργου:** Συμπληρώνεται η ημερομηνία ολοκλήρωσης του υποέργου, δηλαδή η ημερομηνία λήξης του φυσικού αντικειμένου. Σε περίπτωση σύμβασης, η ημερομηνία λήξης είναι η ημερομηνία λήξης του φυσικού αντικειμένου της σύμβασης ή του μέρους της σύμβασης που αφορά το υποέργο.

**Α.19. Προϋπολογισμός Υποέργου**: Ο συνολικός προϋπολογισμός του υποέργου. Στην περίπτωση υποέργων που αντιστοιχούν σε τμήμα μίας σύμβασης (όπως στα έργα-phasing), το μέρος του προϋπολογισμού που δηλώνεται στην προγραμματική περίοδο 2014-2020.

**Α.20.** **Ημ/νία Τροποποίησης:** Συμπληρώνεται η ημερομηνία της διοικητικής πράξης με την οποία τροποποιείται το υποέργο (π.χ. η ημερομηνία υπογραφής παράτασης σύμβασης ή η ημερομηνία υπογραφής τροποποιημένης απόφασης εκτέλεσης με ίδια μέσα).

**Α.21.** **Αντικείμενο τροποποίησης Υποέργου**: Συμπληρώνεται από το Δικαιούχο, το αντικείμενο τροποποίησης με βάση τις 4 επιλογές που δίδονται στο ΤΔΥ.

**Αιτιολόγηση μεταβολής**: Παρατίθεται συνοπτική περιγραφή των αιτιών/λόγων τροποποίησης ή μεταβολής /επικαιροποίησης του υποέργου.

Στις περιπτώσεις τροποποίησης υποέργου που αντιστοιχεί/ περιλαμβάνει σύμβαση ή πολλές συμβάσεις π/υ ≤ 60.000 ευρώ η κάθε μία χωρίς ΦΠΑ, ο Δικαιούχος μεταξύ άλλων, κάνει αναφορά στη σύμβαση ή στις συμβάσεις στις οποίες επήλθε τροποποίηση.

Στις περιπτώσεις υποέργων για τα οποία λύεται η σύμβασή τους, στο ίδιο πεδίο παρατίθενται συνοπτικά και οι λόγοι που οδηγούν στη λύση της σύμβασης.

# ΣΤΟΙΧΕΙΑ ΧΩΡΟΘΕΤΗΣΗΣ ΥΠΟΕΡΓΟΥ

**Α22.Ι-Α.22.ΙΙΙ: Γεωγραφική θέση (Περιφέρεια ή Νομός/ΟΤΑ) – (NUTS/LAU**): Συμπληρώνεται ο κωδικός της γεωγραφικής θέσης, στην οποία υλοποιείται το υποέργο σε επίπεδο Περιφέρειας, Νομού ή και ΟΤΑ, με βάση τους κωδικούς NUTS/LAU, σύμφωνα με τα κωδικοποιημένα στοιχεία του ΟΠΣ-ΕΡΓΟΡΑΜΑ και τα στοιχεία της πράξης. Σε περίπτωση που το υποέργο χωροθετείται σε περισσότερες γεωγραφικές θέσεις συμπληρώνονται περισσότερες γραμμές, με ανάλογο τρόπο.

Βάσει του κωδικού (Ι) συμπληρώνεται αυτόματα από το ΟΠΣ-ΕΡΓΟΡΑΜΑ, η περιγραφή της γεωγραφικής θέσης (ΙΙ).

Για κάθε γεωγραφική θέση συμπληρώνεται και το ποσοστό επί της επιλέξιμης δημόσιας δαπάνης του υποέργου που αφορά στον κάθε κωδικό. Στις περιπτώσεις που το υποέργο χωροθετείται σε περισσότερες από μία γεωγραφικές περιοχές, το ποσοστό επιμερίζεται βάσει υπολογισμού της συμμετοχής της δημόσιας δαπάνης σε κάθε γεωγραφική περιοχή αντίστοιχα. Τα ποσοστά αυτά θα πρέπει να αθροίζουν στο 100%. Σε περίπτωση που είτε η Πράξη είτε το υποέργο έχουν χαρακτηριστεί «οριζόντια» στα σχετικά τμήματα του ΤΔΠ (πεδία Γ.9 και ΣΤ.11 αντίστοιχα), δεν απαιτείται η συμπλήρωση των πεδίων Α22.Ι – Α.22.ΙΙΙ.

Η χωροθέτηση του κάθε υποέργου πρέπει να συνάδει με την αντίστοιχη χωροθέτηση της πράξης στο ΤΔΠ.

# tmhma b (Στοιχεία Αναδόχου/ων και φορεων – αλλοι εμπλεκομενοι φορεισ)

*Στο Τμήμα Β παρατίθενται τα στοιχεία των φορέων που εμπλέκονται στην υλοποίηση του υποέργου.*

**ΠΙΝΑΚΑΣ: ΣΤΟΙΧΕΙΑ ΑΝΑΔΟΧΟΥ/ΩΝ ΚΑΙ ΦΟΡΕΑ/ ΦΟΡΕΩΝ**

Συμπληρώνονται τα στοιχεία των αναδόχων και των φορέων στους οποίους διενεργούνται οι πληρωμές από το Δικαιούχο, οι οποίοι προσδιορίζονται με τρόπο που να επιτρέπει τον απολογισμό των δαπανών στο κατάλληλο επίπεδο, στο πλαίσιο των δελτίων δήλωσης δαπανών (ΔΔΔ). Επισημαίνεται ότι δεν συμπληρώνονται στοιχεία φυσικών προσώπων: ωφελούμενων, μετακινούμενων, ληπτών επίταξης, κλπ

**Πεδία Β1. έως Β.4.** Καταχωρίζονται τα εξής στοιχεία:

Β.1. Επωνυμία αναδόχου/ φορέα

Β.2. Αριθμός Φορολογικού Μητρώου (ΑΦΜ)

Β.3. Διεύθυνση, και

Β.4. ΔΟΥ.

Εάν πρόκειται για ανάδοχο με έδρα στο εξωτερικό, στο πεδίο Β.2. «ΑΦΜ» καταγράφεται το ισοδύναμο αναγνωριστικό της χώρας του αναδόχου.

**Πεδία Β.5 έως Β.7**. Συμπληρώνονται τα εξής:

**Β.5. Κωδικός ΑΔΑΜ**: Ο μοναδικός κωδικός ανάρτησης της σύμβασης στο ΚΗΜΔΗΣ η οποία αφορά ένα συγκεκριμένο ανάδοχο. [Άρα, το πεδίο συμπληρώνεται, μόνο όταν έχει υπογραφεί σύμβαση].

**Β.6. Σχέση με το υποέργο**: Το πεδίο αποτυπώνει το ρόλο-σχέση του αναδόχου ή φορέα με το υποέργο και συμπληρώνεται από λίστα τιμών που έχουν προσδιοριστεί στο ΟΠΣ-ΕΡΓΟΡΑΜΑ. Η λίστα τιμών (κωδικοποιημένα στοιχεία) περιλαμβάνει τις επιλογές: «Ανάδοχος», «Δικαιούχος» και «Φορέας».

**Β.7. Ποσό ανά ανάδοχο/ φορέα**: Συμπληρώνεται το ποσό που αναλογεί σε κάθε ανάδοχο ή φορέα. Το σύνολο των επιμέρους ποσών πρέπει να είναι μικρότερο ή ίσο από το ποσό που έχει συμπληρωθεί στο πεδίο Α.19. «Προϋπολογισμός Υποέργου».

Ως προς τα στοιχεία που καταχωρούνται στον πίνακα:

Για τα Είδη Υποέργων: «Μελέτη τεχνικών έργων», Τεχνικό Έργο/Εργολαβία», «Προμήθειες» και «Παροχή υπηρεσιών εκτός τεχνικής μελέτης», όπου τα υποέργα υλοποιούνται μέσω της σύναψης σύμβασης/συμβάσεων με ανάδοχο/αναδόχους:

* Εφόσον το υποέργο αντιστοιχεί σε μία πλήρη σύμβαση ή μέρος αυτής [περιπτώσεις (α) και (β) στο πεδίο Α10], συμπληρώνεται ο Ανάδοχος που έχει υπογράψει τη σύμβαση. Εάν μία σύμβαση εκτελείται από περισσότερους του ενός αναδόχους (π.χ. ένωση εταιρειών), οι εταιρείες συμπληρώνονται διακριτά και καθεμία χαρακτηρίζεται ως «Ανάδοχος» στο πεδίο Β.6. Στο πεδίο Β.7 συμπληρώνεται το ποσό της σύμβασης που αναλογεί σε κάθε εταιρεία.
* Εφόσον το υποέργο αντιπροσωπεύει σύνολο (ομάδα) συμβάσεων, π/υ ≤ 60.000 ευρώ η κάθε μία χωρίς ΦΠΑ [περίπτωση (γ) στο πεδίο Α10], στον πίνακα καταχωρίζονται σε διακριτές γραμμές όλοι οι ανάδοχοι. Για κάθε ανάδοχο, στο πεδίο Β.6. επιλέγεται «Ανάδοχος» και στο πεδίο Β.7. καταγράφεται το ποσό που αναλογεί σε αυτόν.

Για τα Είδη Υποέργων: «Επιχορήγηση για εκτέλεση υποέργου με ίδια μέσα μέσω ΑΥΙΜ», «Αρχαιολογικές Έρευνες/Εργασίες μέσω Αυτεπιστασίας», «Ενέργειες ΤΒ με ίδια μέσα» και «Επιχορήγηση για λειτουργία φορέα»:

* Στον πίνακα καταχωρίζονται τα στοιχεία του Δικαιούχου (ΑΦΜ, κλπ). Στο πεδίο Β.6. επιλέγεται ο ρόλος «Δικαιούχος» και στο πεδίο Β.7 συμπληρώνεται το ποσό που αναλογεί σε αυτόν.

Εφόσον το υποέργο αφορά σε μετακινήσεις, δεν συμπληρώνονται τα στοιχεία κάθε μετακινούμενου, δεδομένου ότι ο απολογισμός των δαπανών σε αυτή την περίπτωση μπορεί να γίνει μέσω της λογιστικής/εξωλογιστικής κατάστασης που παρέχει ο Δικαιούχος κατά την υποβολή των ΔΔΔ.

* Εάν στο πλαίσιο των υποέργων περιλαμβάνονται μία ή περισσότερες συμβάσεις π/υ ≤ 60.000 ευρώ η κάθε μία χωρίς ΦΠΑ [περίπτωση (δ) στο πεδίο Α10], στον πίνακα, εκτός από τα στοιχεία που αντιστοιχούν στο Δικαιούχο (σύμφωνα με τα παραπάνω), καταχωρίζονται σε διακριτές γραμμές και όλοι οι ανάδοχοι συμβάσεων με π/υ ≥ 20.000 ευρώ χωρίς ΦΠΑ, η καθεμία. Στο πεδίο Β.6. επιλέγεται ο ρόλος «Ανάδοχος» και στο πεδίο Β.7. καταγράφεται το ποσό που αναλογεί σε καθένα από αυτούς.

Για τους αναδόχους συμβάσεων με π/υ < 20.000 ευρώ χωρίς ΦΠΑ (η καθεμία), δεν απαιτείται η καταχώριση στοιχείων στο ΤΔΥ, δεδομένου ότι ο απολογισμός των δαπανών τους μπορεί να γίνει μέσω της λογιστικής/εξωλογιστικής κατάστασης που παρέχει ο Δικαιούχος στο πλαίσιο των ΔΔΔ.

Για το Είδος Υποέργου «Απαλλοτρίωση-Αγορά εδαφικών εκτάσεων» καταχωρίζονται τα στοιχεία του Ταμείου Παρακαταθηκών και Δανείων, και για τις επιτάξεις, του φορέα που διενεργεί την επίταξη. Και στις δύο περιπτώσεις, στο πεδίο Β.6. του πίνακα επιλέγεται ο ρόλος «Φορέας» και στο πεδίο Β.7. καταγράφεται το ποσό. Επισημαίνεται ότι, στην περίπτωση επίταξης, ο απολογισμός των δαπανών γίνεται στο πλαίσιο των ΔΔΔ, μέσω λογιστικής κατάστασης που περιλαμβάνει αναλυτικά τους ΑΦΜ των ληπτών της επίταξης.

Για το Είδος Υποέργου «Εργασίες Ο.Κ.Ω», συμπληρώνονται τα στοιχεία του διαχειριστή Ο.Κ.Ω. Στο πεδίο Β.6. επιλέγεται ο ρόλος «Φορέας» και στο πεδίο Β.7. καταγράφεται το ποσό που αναλογεί σε αυτόν.

Για το Είδος Υποέργου «Ειδικές Περιπτώσεις ΕΚΤ», καταγράφονται τα στοιχεία των φορέων στους οποίους διενεργούνται οι πληρωμές από το Δικαιούχο, οι οποίοι προσδιορίζονται με τρόπο που να επιτρέπει τον απολογισμό των δαπανών στο κατάλληλο επίπεδο, στο πλαίσιο των ΔΔΔ. Ενδεικτικά, συμπληρώνονται σε διακριτή γραμμή τα στοιχεία κάθε φορέα που έχει επιλεγεί ώστε να παρέχει προδιαγεγραμμένες υπηρεσίες σε ωφελούμενους (όπως Δήμος, βρεφονηπιακός σταθμός, ΚΕΚ, κλπ). Σε κάθε περίπτωση, στο πεδίο Β.6. του πίνακα επιλέγεται ο ρόλος «Φορέας» και στο πεδίο Β.7. καταγράφεται το ποσό που αναλογεί σε κάθε φορέα.

Για το Είδος Υποέργου «Ταμείο Χαρτοφυλακίου», συμπληρώνονται τα στοιχεία του φορέα εφαρμογής του ΤΧ. Στο πεδίο Β.6. επιλέγεται ο ρόλος «Φορέας» και στο πεδίο Β.7. καταγράφεται το ποσό που αναλογεί σε αυτόν.

Για το Είδος Υποέργου «Ενίσχυση επιχειρηματικότητας», ο πίνακας δεν συμπληρώνεται.

**ΠΙΝΑΚΑΣ: ΣΤΟΙΧΕΙΑ ΕΠΙΒΛΕΠΟΥΣΑΣ ΚΑΙ ΟΙΚΟΝΟΜΙΚΗΣ ΥΠΗΡΕΣΙΑΣ**

**Β.8. Επιβλέπουσα Υπηρεσία:** Συμπληρώνεται η επωνυμία της υπηρεσίας που παρακολουθεί, επιβλέπει, ελέγχει και παραλαμβάνει το φυσικό αντικείμενο του υποέργου (της σύμβασης ή των μικρών συμβάσεων).

**Β.9. Στοιχεία του Υπευθύνου του Υποέργου/Αρμόδιου για Επικοινωνία:** Συμπληρώνονται τα στοιχεία του υπεύθυνου της επιβλέπουσας υπηρεσίας για το υποέργο (ονοματεπώνυμο, θέση στο φορέα, διεύθυνση, τηλέφωνο, e-mail).

**Β10. Οικονομική Υπηρεσία:** Συμπληρώνεται η επωνυμία της υπηρεσίας που είναι αρμόδια για την οικονομική διαχείριση του υποέργου (εκτελεί τις πληρωμές κλπ).

**Β11. Στοιχεία του Υπευθύνου του Υποέργου/Αρμόδιου για Επικοινωνία:** Συμπληρώνονται τα στοιχεία του υπεύθυνου της οικονομικής υπηρεσίας για το υποέργο (ονοματεπώνυμο, θέση στο φορέα, διεύθυνση, τηλέφωνο, e-mail).

**ΤΜΗΜΑ Γ (ΦΥΣΙΚΟ ΑΝΤΙΚΕΙΜΕΝΟ ΥΠΟΕΡΓΟΥ ΚΑΙ ΠΡΟΓΡΑΜΜΑΤΙΣΜΟΣ ΥΛΟΠΟΙΗΣΗΣ)**

*Στο Τμήμα Γ του ΤΔΥ δίνονται πληροφορίες σχετικά με το φυσικό αντικείμενο του υποέργου, καθώς και στοιχεία σχετικά με τον προγραμματισμό εκτέλεσής του.*

## στοιχεια φυσικου αντικειμενου υποεργου

**Γ.1. Συνοπτική περιγραφή φυσικού αντικειμένου υποέργου / Προσδιορισμός φάσεων/ πακέτων εργασίας υποέργου:** Παρατίθεται συνοπτική περιγραφή του φυσικού αντικειμένου του υποέργου, με αναφορά στα βασικά τεχνικά/ λειτουργικά και λοιπά χαρακτηριστικά, στις φάσεις υλοποίησης ή στα πακέτα εργασίας και στο/α βασικό/ά παραδοτέο/α του υποέργου. Έγγραφα ή άλλο υλικό με περισσότερη ανάλυση μπορεί να επισυναφθεί στο ΤΔΥ και να αναρτηθεί στο ΟΠΣ-ΕΡΓΟΡΑΜΑ συμπληρωματικά.

## ΧΡΟΝΙΚΟΣ ΠΡΟΓΡΑΜΜΑΤΙΣΜΟΣ ΦΑΣΕΩΝ / ΠΑΚΕΤΩΝ ΕΡΓΑΣΙΑΣ ΥΠΟΕΡΓΟΥ

Στα **πεδία Γ.2-Γ.5** περιλαμβάνονται τα στοιχεία που αφορούν στον προγραμματισμό της εκτέλεσης του υποέργου ανά φάση ή πακέτα εργασίας.

Σε αναλογία με τα οριζόμενα στις Οδηγίες συμπλήρωσης ΤΔΠ, η υποδιαίρεση ενός υποέργου σε φάσεις/πακέτα γίνεται με γνώμονα την αποτελεσματικότερη παρακολούθηση της υλοποίησής τους, σε συνδυασμό με τον απολογισμό της οικονομικής προόδου (δαπάνες) του υποέργου.

Ως **φάσεις του υποέργου/ πακέτα εργασίας** εννοούνται τα επιμέρους στάδια υλοποίησης ενός υποέργου, σύμφωνα με τον σχεδιασμό του, όπως αποτυπώνονται στα εκάστοτε προβλεπόμενα έγγραφα (πχ σύμβαση, ΑΥΙΜ, Οδηγοί Εφαρμογής κλπ).

**Γ.2. Α/Α:** Δίνεται κατ’ αύξουσα σειρά, ένας αριθμός για κάθε φάση ή πακέτο εργασίας του υποέργου.

**Γ.3. Περιγραφή Φάσης:** Συμπληρώνεται η συνοπτική περιγραφή της φάσης ή του πακέτου εργασίας.

**Γ.4 - Γ.5.** Συμπληρώνονται οι προγραμματιζόμενες ημερομηνίες έναρξης και ολοκλήρωσης της κάθε φάσης ή πακέτου εργασίας σύμφωνα με το σχεδιασμό υλοποίησής του.

## ΠΑΡΑΔΟΤΕΑ ΥΠΟΕΡΓΟΥ ΑΝΑ ΦΑΣΕΙΣ / ΠΑΚΕΤΑ ΕΡΓΑΣΙΑΣ

**Γ.6. Α/Α:** Συμπληρώνεται ο αύξων αριθμός που αντιστοιχεί στη φάση ή στο πακέτο εργασίας, σύμφωνα με την αρίθμηση του πεδίου Γ.2.

**Γ.7. Φάσεις έργου/ πακέτα εργασίας:** Συμπληρώνεται η συνοπτική περιγραφή της φάσης ή του πακέτου εργασίας, σύμφωνα με την περιγραφή στο πεδίο Γ.3.

**Γ.8. Παραδοτέα**: Δίνεται περιγραφή των παραδοτέων που θα παραχθούν στο πλαίσιο της κάθε φάσης/ πακέτου εργασίας του υποέργου. Σε ορισμένες περιπτώσεις δεν είναι δυνατή η διάκριση μεταξύ πακέτων/φάσεων και παραδοτέων. Ενδεικτικά αναφέρονται οι περιπτώσεις υποέργων που υλοποιούνται χωρίς κάποιο ενδιάμεσο προγραμματισμό, των οποίων το φυσικό αντικείμενο αναφέρεται κυρίως σε επαναλαμβανόμενες χρονικά δραστηριότητες, οι οποίες συνθέτουν μία λειτουργία. Σε τέτοιες περιπτώσεις, τα παραδοτέα ταυτίζονται με τις φάσεις/πακέτα.

**Γ.9. Συνολική Δημόσια Δαπάνη**: Συμπληρώνεται το ποσό της συνολικής δημόσιας δαπάνης που αντιστοιχεί στη κάθε φάση/ πακέτο εργασίας του υποέργου.

**Γ.10. Επιλέξιμη Δημόσια Δαπάνη**: Συμπληρώνεται το ποσό της επιλέξιμης δημόσιας δαπάνης που απαιτείται για την υλοποίηση των φάσεων/ πακέτων εργασίας του υποέργου.

## ΕΤΗΣΙΑ Κατανομή Δημόσιας Δαπάνης Υποέργου:

**Γ.11. Έτος**: Συμπληρώνονται τα έτη εκτέλεσης του υποέργου και κατά τα οποία αναλύεται η δημόσια δαπάνη.

**Γ.12. Συνολική Δημόσια Δαπάνη**: Συμπληρώνεται η δημόσια δαπάνη που προβλέπεται να απαιτηθεί για την εκτέλεση του υποέργου ανά έτος.

**Γ**.**13. Επιλέξιμη Δημόσια Δαπάνη:** Συμπληρώνεται η δημόσια δαπάνη που είναι επιλέξιμη προς χρηματοδότηση από το ΕΠ ανά έτος.

**Σύνολο:** Συμπληρώνονται τα ποσά που προέρχονται από το άθροισμα των επί μέρους γραμμών. Τα ποσά αυτά πρέπει να ταυτίζονται με την συνολική δημόσια δαπάνη και την επιλέξιμη δημόσια δαπάνη που παρατίθενται στο Χρηματοδοτικό Σχέδιο του Υποέργου (Σύνολο στήλης Δ.2 και Δ.3).

**ΤΜΗΜΑ Δ (ΧΡΗΜΑΤΟΔΟΤΙΚΟ ΣΧΕΔΙΟ ΥΠΟΕΡΓΟΥ)**

*Στο τμήμα Δ του ΤΔΥ παρατίθενται τα στοιχεία που αναλύουν το οικονομικό αντικείμενο του υποέργου και ειδικότερα τη δημόσια δαπάνη του υποέργου ως προς την κατανομή της σε συγκεκριμένες κατηγορίες δαπάνης. Για τις ανάγκες συμπλήρωσης του παρόντος Τμήματος Δ, δημόσια δαπάνη θεωρείται η δαπάνη που παρακολουθείται σε όλα τα στάδια υλοποίησης του υποέργου μέχρι την ολοκλήρωσή του, ανεξάρτητα από την πηγή χρηματοδότησής της (ΠΔΕ, τακτικός π/υ, συμμετοχή φορέα).*

*Δημόσια δαπάνη που πρέπει οπωσδήποτε να παρακολουθείται είναι:*

* *η επιλέξιμη δημόσια δαπάνη για συγχρηματοδότηση από το ΕΠ (σύμφωνα με τα προβλεπόμενα στο ΣΔΕ),*
* *η μη επιλέξιμη για συγχρηματοδότηση από το ΕΠ δημόσια δαπάνη, που κρίνεται όμως αναγκαία για την υλοποίηση του υποέργου και εγγράφεται στο συγχρηματοδοτούμενο ΠΔΕ, στο πλαίσιο των οριζόμενων στο άρθρο 33, παρ. 2 του Νόμου 4314/2014 και τις σχετικές ΥΑ.*

*Άλλες δαπάνες του υποέργου μπορούν να μην παρακολουθούνται και να περιλαμβάνονται στον Μη Ενισχυόμενο Προϋπολογισμό του υποέργου.*

**ΚΑΤΑΝΟΜΗ ΔΗΜΟΣΙΑΣ ΔΑΠΑΝΗΣ ΑΝΑ ΚΑΤΗΓΟΡΙΑ ΔΑΠΑΝΗΣ**

**Δ.1.** **Κατηγορίες Δαπανών:** Αφορούν τις κατηγορίες των δαπανών που περιλαμβάνονται στο ισχύον Τεχνικό Δελτίο Πράξης. Ως κατηγορίες δαπανών ορίζονται:

**Α. Δαπάνες βάσει παραστατικών**: δηλαδή δαπάνες η πραγματοποίηση των οποίων επιβεβαιώνεται και επαληθεύεται με την προσκόμιση αντίστοιχων παραστατικών και δικαιολογητικών εγγράφων. Οι δαπάνες αυτές δύνανται να είναι: Α.1: Άμεσες δαπάνες, Α.2: Δαπάνες διαχείρισης, ή συνδυασμός τους.

**Α.1. Άμεσες δαπάνες** είναι οι δαπάνες που συνδέονται άμεσα με τις εργασίες/ενέργειες/δραστηριότητες που συνθέτουν το φυσικό αντικείμενο του υποέργου και εκτελούνται στο πλαίσιο αυτού.

Σε όλες τις **στήλες Δ.2 έως και Δ.4** (συνολική, επιλέξιμη, μη επιλέξιμη δημόσια δαπάνη) συμπληρώνεται το **«Ποσό χωρίς ΦΠΑ»** και το ποσό του **«ΦΠΑ».**

*Κριτήριο για την επιλεξιμότητα ή μη του ΦΠΑ αποτελεί η συμβολή του υποέργου στην παραγωγή εσόδων υπαγομένων ή μη σε ΦΠΑ. Δηλαδή κρίνεται από την δυνατότητα του κυρίου του έργου να ανακτήσει ή όχι τον ΦΠΑ (εν όλω ή εν μέρει).*

*Εάν το υποέργο υλοποιείται με προγραμματική σύμβαση, η συμπλήρωση των σχετικών πεδίων πραγματοποιείται με κριτήριο τη δημιουργία ή μη εσόδων υπαγομένων σε ΦΠΑ στον κύριο του έργου από την άσκηση της συγκεκριμένης δραστηριότητας.*

**Α.1.1.– Α.1.13. Ανάλυση κατηγοριών άμεσων δαπανών:**

Οι αναλυτικές κατηγορίες των άμεσων δαπανών βάσει παραστατικών συμπληρώνονται για υποέργα που υλοποιούνται με ΑΥΙΜ.

Σε υποέργα που υλοποιούνται με δημόσια σύμβαση συμπληρώνεται μόνο το πεδίο Α.1.

Οι άμεσες δαπάνες που παρατίθενται στο εν λόγω πεδίο είναι πλήρως αναλυμένες, προκειμένου να συνάδουν με το φυσικό αντικείμενο του υποέργου και να τεκμηριώνουν το κατ’ αποκοπή ποσό των δαπανών που υπολογίζεται βάσει ποσοστού (%) επί του συνόλου των άμεσων δαπανών ή επί μέρους κατηγοριών τους, ανάλογα με την επιλογή του απλοποιημένου κόστους.

Οι αναλυμένες κατηγορίες των άμεσων δαπανών διακρίνονται στο: «Ποσό χωρίς ΦΠΑ» και στο ποσό του «ΦΠΑ».

**Α.2. Δαπάνες Διαχείρισης:** συμπληρώνονται οι δαπάνες για τη διαχείριση πράξης με μεγάλο πλήθος υποέργων ή με σύνθετο τεχνικό αντικείμενο, η οποία υλοποιείται μέσω δημοσίων συμβάσεων, η διαχείριση των οποίων υπερβαίνει τις συνήθεις δραστηριότητες του Δικαιούχου.

Οι δαπάνες διαχείρισης διακρίνονται στο: **«Ποσό χωρίς ΦΠΑ»** και στο ποσό του **«ΦΠΑ».**

**Α.3. Δαπάνες συμπληρωματικού ταμείου**: συμπληρώνεται μόνο για δράσεις κρατικών ενισχύσεων επιχειρηματικότητας.

**Β.** **Δαπάνες βάσει Απλοποιημένου Κόστους**: είναι οι δαπάνες που δηλώνονται βάσει μεθόδου απλοποιημένου κόστους, η οποία έχει προσδιοριστεί με σαφήνεια στην πρόσκληση υποβολής προτάσεων. Για τη δήλωση των δαπανών αυτών δεν απαιτείται η προσκόμιση παραστατικών δαπανών ή ισοδύναμων δικαιολογητικών εγγράφων πραγματοποίησης των δαπανών, αλλά απαιτείται η τεκμηρίωση της υλοποίησης του φυσικού αντικειμένου που αντιστοιχεί στις εν λόγω δαπάνες.

Σε κάθε υποέργο μπορούν να χρησιμοποιηθούν διαφορετική/ές επιλογή/ές, ανάλογα με τον τύπο της δράσης. Η ΔΑ έχει προσδιορίσει στην Απόφαση Ένταξης τις κατηγορίες και υποκατηγορίες δαπανών βάσει απλοποιημένου κόστους που μπορούν να χρησιμοποιηθούν στην πράξη, με τις παραμέτρους εφαρμογής τους. Βάσει των παραμέτρων αυτών, ο Δικαιούχος υπολογίζει τη δημόσια δαπάνη ανά βασική κατηγορία απλοποιημένου κόστους και την ενσωματώνει στον Πίνακα: «ΚΑΤΑΝΟΜΗ ΔΗΜΟΣΙΑΣ ΔΑΠΑΝΗΣ ΠΡΑΞΗΣ ΑΝΑ ΚΑΤΗΓΟΡΙΑ ΔΑΠΑΝΗΣ».

Οι εν λόγω δαπάνες, ανάλογα με την επιλογή απλοποιημένου κόστους διακρίνονται σε:

**Β.1. Δαπάνες βάσει μοναδιαίου κόστους (Unit Cost):** Συμπληρώνεται από τον δικαιούχο η δημόσια δαπάνη βάσει μοναδιαίου κόστους. Οι δαπάνες βάσει μοναδιαίου κόστους δηλώνονται και αποζημιώνονται με βάση το μοναδιαίο κόστος για κάθε μονάδα μέτρησης φυσικού αντικειμένου, όπως αυτά έχουν προσδιοριστεί στην Απόφαση Ένταξης και δίνονται στο ΤΔΥ ως επιλογή στο δικαιούχο. Ο δικαιούχος, με βάση το φυσικό αντικείμενο της πράξης, υπολογίζει τις συνολικές μονάδες φυσικού αντικειμένου που θα υλοποιήσει και πολλαπλασιάζοντάς τες με το μοναδιαίο κόστος υπολογίζει τη συνολική δημόσια δαπάνη. Σε περίπτωση που το υποέργο περιλαμβάνει και μη επιλέξιμο φυσικό αντικείμενο, ο δικαιούχος αποτυπώνει στον Πίνακα τις επιλέξιμες μονάδες φυσικού αντικειμένου και υπολογίζει αντίστοιχα, βάσει του μοναδιαίου κόστους, την επιλέξιμη και μη επιλέξιμη δημόσια δαπάνη. Εφόσον γίνεται χρήση περισσότερων επιλογών μοναδιαίου κόστους στο Υποέργο, ο δικαιούχος αποτυπώνει διακριτά κάθε επιλογή που χρησιμοποιεί.

**Β.2. Δαπάνες βάσει κατ’ αποκοπή ποσού (Lump Sum)**: Συμπληρώνεται από τον δικαιούχο το συνολικό ποσό της δημόσιας δαπάνης που θα αποζημιωθεί βάσει του κατ’ αποκοπή ποσού που έχει προσδιοριστεί από τη ΔΑ στην Απόφαση Ένταξης και δίνεται στο ΤΔΥ ως επιλογή στο δικαιούχο.

Οι δαπάνες βάσει κατ’ αποκοπή ποσού δηλώνονται με την ολοκλήρωση του φυσικού αντικειμένου που αντιστοιχεί στο κατ’ αποκοπή ποσό. Επισημαίνεται ότι, η οποιαδήποτε απόκλιση του εκτελεσθέντος φυσικού αντικειμένου που αντιστοιχεί στο κατ’ αποκοπή ποσό από το προγραμματισθέν, επιφέρει τη μη καταβολή του συνόλου του κατ’ αποκοπή ποσού.

**Β.3. Κατ’ αποκοπή χρηματοδότηση (Flat Rate Financing):** με βάση τα προβλεπόμενα στην Απόφαση Ένταξης (υποκατηγορία κατ’ αποκοπή χρηματοδότησης, ποσοστό και άμεσες δαπάνες που αποτελούν τη βάση υπολογισμού του ποσοστού), ο δικαιούχος υπολογίζει και συμπληρώνει τη δημόσια δαπάνη για την κατ’ αποκοπή χρηματοδότηση. Για την υποκατηγορία *Β.3.1: Δαπάνες βάσει ποσοστού επί των επιλέξιμων άμεσων δαπανών προσωπικού*, ο Δικαιούχος υπολογίζει τις δαπάνες αυτές εφαρμόζοντας το καθορισμένο ποσοστό στις Άμεσες δαπάνες προσωπικού (Α.1.1.).

**Β.4. Έμμεσες δαπάνες:** με βάση τα προβλεπόμενα στην Απόφαση Ένταξης (υποκατηγορία έμμεσων δαπανών, ποσοστό και άμεσες δαπάνες που αποτελούν τη βάση υπολογισμού του ποσοστού), ο δικαιούχος υπολογίζει και συμπληρώνει το ύψος των έμμεσων δαπανών, δηλαδή τη δημόσια δαπάνη που θα δηλωθεί και θα αποζημιωθεί με το ποσοστό αυτό.

**Οι περιπτώσεις Β.4** δύνανται να συμπληρωθούν μόνο για τις περιπτώσεις υποέργων επιχορηγήσεων που εκτελούνται με ίδια μέσα.

**Γ. Αγορά εδαφικών εκτάσεων,** είναι οι δαπάνες που αντιστοιχούν στο κόστος για την αγορά (απαλλοτρίωση) των εδαφικών εκτάσεων που απαιτούνται για την εκτέλεση του υποέργου.

**Δ.2. Συνολική Δημόσια Δαπάνη:** Συμπληρώνεται η δημόσια δαπάνη ανά κατηγορία δαπάνης, ανεξαρτήτως επιλεξιμότητάς της ή πηγής χρηματοδότησης (ΠΔΕ, τακτικός π/υ, συμμετοχή φορέα).

**Δ.3. Επιλέξιμη Δημόσια Δαπάνη:** Συμπληρώνεται η δημόσια δαπάνη που είναι επιλέξιμη για συγχρηματοδότηση από το ΕΠ, σύμφωνα με τους εθνικούς και ενωσιακούς κανόνες επιλεξιμότητας δαπανών, ανά κατηγορία δαπάνης.

**Δ.4. Μη Επιλέξιμη Δημόσια Δαπάνη:** Υπολογίζεται από το σύστημα (ως η διαφορά των στηλών Δ.2. - Δ.3.) και αντιστοιχεί στη δημόσια δαπάνη που δεν είναι επιλέξιμη για συγχρηματοδότηση από το ΕΠ, σύμφωνα με τους εθνικούς και ενωσιακούς κανόνες επιλεξιμότητας δαπανών, κρίνεται ωστόσο αναγκαία για την υλοποίηση της πράξης και παρακολουθείται σε όλα τα στάδια υλοποίησης της πράξης μέχρι την ολοκλήρωσή της, ανεξάρτητα από την πηγή χρηματοδότησής της.

**Δ.5. Σχόλια:** Συμπληρώνονται, μεταξύ άλλων οι λόγοι μη επιλεξιμότητας των δαπανών από το ΕΠ. Η αιτιολόγηση της δυνατότητας εγγραφής των μη επιλέξιμων δαπανών στο ΠΔΕ βάσει του άρθρου 33, παρ. 2 του ν.4314/14, όπως ισχύει, αποτυπώνεται στην Απόφαση Ένταξης της Πράξης βάσει προκαθορισμένης λίστας τιμών, οι επιλεγμένες τιμές της οποίας εμφανίζονται ως επιλογή κατά τη συμπλήρωση του Δελτίου Δήλωσης Δαπανών.

**Δ.6. Ιδιωτική Συμμετοχή:** Συμπληρώνεται το ποσό της ιδιωτικής συμμετοχής που καταβάλλεται, εφόσον απαιτείται για την εκτέλεση του υποέργου.

Στις περιπτώσεις υποέργων κρατικών ενισχύσεων επιχειρηματικότητας αλλά και υποδομών με στοιχεία κρατικής ενίσχυσης, το πεδίο αυτό περιλαμβάνει την ιδιωτική συμμετοχή που αντιστοιχεί στον ενισχυόμενο προϋπολογισμό του υποέργου.

**Δ.7. Μη Ενισχυόμενος Προϋπολογισμός:** Συμπληρώνονται μη επιλέξιμα ποσά είτε συμμετοχής φορέα, είτε τακτικού π/υ, είτε εθνικού ΠΔΕ που είναι διακριτά και δεν απαιτείται να παρακολουθούνται. Επιπλέον, για πράξεις κρατικών ενισχύσεων επιχειρηματικότητας και πράξεις υποδομών με στοιχεία κρατικής ενίσχυσης, συμπληρώνονται τα μη ενισχυόμενα ποσά.

**Δ.8. Συνολικό Κόστος Υποέργου:** Το συνολικό κόστος του Υποέργου προκύπτει ως άθροισμα της συνολικής δημόσιας δαπάνης [Σύνολο (Α+Β+Γ)], της ιδιωτικής συμμετοχής (πεδίο Δ.6) και του μη ενισχυόμενου προϋπολογισμού υποέργου (πεδίο Δ.7).

**ΤΜΗΜΑ Ε (ΔΙΚΑΙΟΛΟΓΗΤΙΚΑ ΕΓΓΡΑΦΑ)**

*To τμήμα E του ΤΔΥ* ***συμπληρώνεται από τη Διαχειριστική Αρχή*** *- και όχι από το Δικαιούχο - κατά τη διαδικασία ελέγχου του Τεχνικού Δελτίου Υποέργου.*

*Σε μορφή κειμένου η ΔΑ παραθέτει τα δικαιολογητικά έγγραφα που απαιτούνται να υποβάλλονται συνημμένα στα Δελτία Δήλωσης Δαπανών του Δικαιούχου για τη Διοικητική Επαλήθευση των Δαπανών του Υποέργου, ώστε να τεκμηριώνεται η πραγματοποίηση των δαπανών και του φυσικού αντικειμένου που αντιστοιχεί στις δαπάνες που δηλώνονται.*

|  |
| --- |
| **Π** |

**ΠΑΡΑΡΤΗΜΑ**

**ΣΥΜΠΛΗΡΩΜΑ ΟΔΗΓΙΩΝ**

Το παράρτημα περιλαμβάνει οδηγίες ανά Είδος Υποέργου για:

* την συμπλήρωση συγκεκριμένων πεδίων του Τμήματος Α του Τεχνικού Δελτίου Υποέργου (ΤΔΥ), και
* την υποβολή του ΤΔΥ

(Εκτύπωση σε Α3)

**ΟΔΗΓΙΕΣ ΑΝΑ ΕΙΔΟΣ ΥΠΟΕΡΓΟΥ: ΓΙΑ ΤΗ ΣΥΜΠΛΗΡΩΣΗ ΣΥΓΚΕΚΡΙΜΕΝΩΝ ΠΕΔΙΩΝ ΣΤΟ ΤΜΗΜΑ Α ΤΟΥ ΤΔΥ και ΓΙΑ ΤΗΝ ΥΠΟΒΟΛΗ ΤΟΥ**

| **ΚΩΔ** | **ΕΙΔΟΣ ΥΠΟΕΡΓΟΥ[[1]](#footnote-1)** | **ΤΑΞΙΝΟΜΗΣΗ ΥΠΟΕΡΓΩΝ ΑΝΑ ΕΙΔΟΣ[[2]](#footnote-2):** | **ΤΟ ΥΠΟΕΡΓΟ/ΤΔΥ ΔΥΝΑΤΑΙ ΝΑ ΑΝΤΙΣΤΟΙΧΕΙ ΣΕ ή ΝΑ ΠΕΡΙΛΑΜΒΑΝΕΙ[[3]](#footnote-3):** | **ΗΜ/ΝΙΑ ΑΝΑΛΗΨΗΣ ΝΟΜΙΚΗΣ ΔΕΣΜΕΥΣΗΣ** | **ΕΝΑΡΞΗ ΥΠΟΕΡΓΟΥ/ ΕΠΙΛΕΞΙΜΟΤΗΤΑΣ** | **ΥΠΟΒΟΛΗ ΤΔΥ** |
| --- | --- | --- | --- | --- | --- | --- |
| *(Πεδίο ΣΤ.4 ΤΔΠ και Α.7 του ΤΔΥ)* | | | *(Πεδίο Α.10 – ΤΔΥ)* | *(Πεδίο Α.16 – ΤΔΥ)* | *(Πεδίο Α.17 – ΤΔΥ)* |
| 5001 | ΜΕΛΕΤΗ ΤΕΧΝΙΚΩΝ ΕΡΓΩΝ | Κάθε Υποέργο που το φυσικό του αντικείμενο αφορά σε Μελέτη Τεχνικού Έργου και το Υποέργο αυτό υλοποιείται αποκλειστικά μέσω της σύναψης σύμβασης. | * Μία πλήρη σύμβαση * Μέρος μίας σύμβασης | Η ημερομηνία ανάληψης της νομικής δέσμευσης, δηλαδή η ημερομηνία υπογραφής της σύμβασης.  Σε περίπτωση Υποέργου που αντιστοιχεί σε σύνολο (ομάδα) συμβάσεων π/υ ≤ 60.000 € η καθεμία, συμπληρώνεται η ημερομηνία υπογραφής της 1ης σύμβασης. | Η ημερομηνία ανάληψης της νομικής δέσμευσης, δηλ. η ημερομηνία υπογραφής της σύμβασης.  Στην περίπτωση δημόσιας σύμβασης phasing, συμπληρώνεται η ημερομηνία μετά από την οποία οι δαπάνες της σύμβασης βαρύνουν το ΕΣΠΑ 2014-2020.  Σε περίπτωση που το Υποέργο αντιστοιχεί σε σύνολο συμβάσεων (π/υ ≤ 60.000 ευρώ η κάθε μία), η ημερομηνία υπογραφής της 1ης σύμβασης.  Σε περίπτωση χορήγησης προκαταβολής, η οποία καλύπτεται από την εγγύηση καλής εκτέλεσης ή μέρος αυτής και άρα είναι επιλέξιμη, η ημερομηνία έναρξης μπορεί να είναι η ημερομηνία έκδοσης της εγγύησης καλής εκτέλεσης (με την προϋπόθεση ότι η σύμβαση έχει υπογραφεί). | Μετά την υπογραφή της σχετικής σύμβασης.  Στην περίπτωση που κατά την ένταξη έχει ήδη υπογραφεί η σύμβαση, το ΤΔΥ υποβάλλεται αμέσως μετά την έκδοση της απόφασης ένταξης της πράξης (αφορά και τα έργα phasing).  Εάν το Υποέργο αντιστοιχεί σε σύνολο συμβάσεων, μετά την υπογραφή της 1ης σύμβασης. |
| 5002 | ΤΕΧΝΙΚΟ ΕΡΓΟ/ ΕΡΓΟΛΑΒΙΑ | Κάθε Υποέργο που το φυσικό του αντικείμενο αφορά σε Τεχνικό Έργο και το Υποέργο αυτό υλοποιείται αποκλειστικά μέσω της σύναψης σύμβασης. |
| 5003 | ΠΡΟΜΗΘΕΙΕΣ | Κάθε Υποέργο που το φυσικό του αντικείμενο αφορά σε Προμήθειες και το οποίο υλοποιείται αποκλειστικά μέσω της σύναψης σύμβασης/ συμβάσεων. | * Μία πλήρη σύμβαση * Μέρος μίας σύμβασης * Σύνολο συμβάσεων, π/υ ≤ 60.000 ευρώ η κάθε μία |
| 5004 | ΠΑΡΟΧΗ ΥΠΗΡΕΣΙΩΝ ΕΚΤΟΣ ΤΕΧΝΙΚΗΣ ΜΕΛΕΤΗΣ | Κάθε Υποέργο που το φυσικό του αντικείμενο αφορά σε Παροχή Υπηρεσιών εκτός τεχνικής μελέτης και το οποίο υλοποιείται αποκλειστικά μέσω της σύναψης σύμβασης/ συμβάσεων. | * Μία πλήρη σύμβαση * Μέρος μίας σύμβασης * Σύνολο συμβάσεων, π/υ ≤ 60.000 ευρώ η κάθε μία |
| 5005 | ΕΠΙΧΟΡΗΓΗΣΗ ΓΙΑ ΕΚΤΕΛΕΣΗ ΥΠΟΕΡΓΟΥ ΜΕ ΙΔΙΑ ΜΕΣΑ ΜΕΣΩ ΑΥΙΜ | Κάθε Υποέργο που υλοποιείται με ίδια μέσα μέσω ΑΥΙΜ (εκτός των αρχαιολογικών ερευνών/ εργασιών που εντάσσονται σε διακριτό ΕΙΔΟΣ).  Ενδεικτικά, τα Υποέργα της κατηγορίας σχετίζονται με ερευνητικά έργα, με τα Κέντρα Κοινότητας, τις Κοινωνικές Δομές, τα ΚΗΦΗ, τα ΚΔΗΦ, με υποστηρικτικές/ συμπληρωματικές δράσεις (οργάνωσης, δημοσιότητας) και άλλα υποέργα που υλοποιούνται με ΑΥΙΜ στο πλαίσιο πράξεων. | Το Υποέργο/ΤΔΥ δύναται να περιλαμβάνει:   * μία ή περισσότερες συμβάσεις, π/υ ≤ 60.000 ευρώ η κάθε μία   *Εάν στο πλαίσιο του Υποέργου/ΤΔΥ δεν προβλέπονται αναθέσεις συμβάσεων, το πεδίο ΔΕΝ συμπληρώνεται.* | *το πεδίο ΔΕΝ συμπληρώνεται* | Ως ημερομηνία έναρξης θεωρείται η ημερομηνία υπογραφής της ΑΥΙΜ.  Ωστόσο, η ημερομηνία έναρξης που θα συμπληρωθεί, μπορεί να είναι και προγενέστερη της ημ/νίας υπογραφής ΑΥΙΜ, εφόσον: η Απόφαση περιλαμβάνει επιλέξιμες δαπάνες για ενέργειες (εργασίες/ προμήθειες κλπ) που έχουν προηγηθεί της ημ/νίας υπογραφής της, αφορούν στο συγκεκριμένο υποέργο και έχουν πραγματοποιηθεί μετά από απόφαση αρμοδίου οργάνου του Δικαιούχου. | Μετά την υπογραφή της ΑΥΙΜ |
| 5007 | ΑΡΧΑΙΟΛΟΓΙΚΕΣ ΕΡΕΥΝΕΣ/ ΕΡΓΑΣΙΕΣ ΜΕΣΩ ΑΥΤΕΠΙΣΤΑΣΙΑΣ | Κάθε Υποέργο που το φυσικό του αντικείμενο αφορά σε αρχαιολογικές έρευνες/εργασίες και το οποίο υλοποιείται μέσω Απόφασης Αυτεπιστασίας Αρχαιολογίας. | Το Υποέργο/ΤΔΥ δύναται να περιλαμβάνει:   * μία ή περισσότερες συμβάσεις, π/υ ≤ 60.000 ευρώ η κάθε μία   *Εάν στο πλαίσιο του Υποέργου/ΤΔΥ δεν προβλέπονται αναθέσεις συμβάσεων, το πεδίο ΔΕΝ συμπληρώνεται.* | *το πεδίο ΔΕΝ συμπληρώνεται* | Ως ημερομηνία έναρξης θεωρείται η ημερομηνία υπογραφής της Απόφασης Αυτεπιστασίας Αρχαιολογίας.  Ωστόσο, η ημερομηνία έναρξης που θα συμπληρωθεί, μπορεί να είναι και προγενέστερη της ημ/νίας υπογραφής της Απόφασης Αυτεπιστασίας, εφόσον: η Απόφαση περιλαμβάνει επιλέξιμες δαπάνες για ενέργειες (εργασίες/ προμήθειες κλπ) που έχουν προηγηθεί της ημ/νίας υπογραφής της, αφορούν στο συγκεκριμένο υποέργο και έχουν πραγματοποιηθεί μετά από απόφαση αρμοδίου οργάνου του Δικαιούχου. | Μετά την υπογραφή της Απόφασης Αυτεπιστασίας Αρχαιολογίας |
| 5013 | ΕΝΕΡΓΕΙΕΣ ΤΒ ΜΕ ΙΔΙΑ ΜΕΣΑ | Κάθε Υποέργο που αφορά σε ενέργειες Τεχνικής Βοήθειας που υλοποιούνται με ίδια μέσα. Ενδεικτικά: μετακινήσεις, εκπαιδεύσεις, οργάνωση εκδηλώσεων, κ.α. λειτουργικά έξοδα  Διευκρινίζεται ότι για τις ενέργειες ΤΒ που υλοποιούνται με ίδια μέσα ΔΕΝ απαιτείται ΑΥΙΜ. | Το Υποέργο/ΤΔΥ δύναται να περιλαμβάνει:   * μία ή περισσότερες συμβάσεις, π/υ ≤ 60.000 ευρώ η κάθε μία   *Εάν στο πλαίσιο του Υποέργου/ΤΔΥ δεν προβλέπονται αναθέσεις συμβάσεων, το πεδίο ΔΕΝ συμπληρώνεται.* | *το πεδίο ΔΕΝ συμπληρώνεται* | Η ημερομηνία έναρξης του φυσικού αντικειμένου του Υποέργου ή η 1/1/2014, όποια ημερομηνία είναι μεταγενέστερη. | Μετά την έκδοση της απόφασης ένταξης της πράξης |
| 5006 | ΕΠΙΧΟΡΗΓΗΣΗ ΓΙΑ ΛΕΙΤΟΥΡΓΙΑ ΦΟΡΕΑ | Υποέργα που το φυσικό τους αντικείμενο συνίσταται στη λειτουργία ενός φορέα, ο σκοπός του οποίου εμπίπτει/εξυπηρετεί τους στόχους του προγράμματος. | Το Υποέργο/ΤΔΥ δύναται να περιλαμβάνει μεταξύ άλλων δαπανών και δαπάνες μικρών συμβάσεων μέχρι του ορίου των 60.000€ εκάστη.  Συμβάσεις μεγαλύτερες του ορίου αυτού, προσδιορίζονται ως διαφορετικά Υποέργα μολονότι οι συμβάσεις αυτές αφορούν στη λειτουργία του φορέα  *Εάν στο πλαίσιο του Υποέργου/ΤΔΥ δεν προβλέπονται αναθέσεις συμβάσεων, το πεδίο ΔΕΝ συμπληρώνεται.* | *το πεδίο ΔΕΝ συμπληρώνεται* | Σύμφωνα με το ετήσιο επιχειρησιακό σχεδίου του φορέα και τον ετήσιο π/υ του. | Μετά την έγκριση του ετήσιου επιχειρησιακού σχεδίου του φορέα, στη βάση του οποίου προσδιορίζεται και ο ετήσιος π/υ του. |
| 5008 | ΑΠΑΛΛΟΤΡΙΩΣΗ - ΑΓΟΡΑ ΕΔΑΦΙΚΩΝ ΕΚΤΑΣΕΩΝ | Κάθε Υποέργο που το φυσικό του αντικείμενο αφορά αποκλειστικά σε απαλλοτριώσεις - αγορά εδαφικών εκτάσεων και το οποίο υλοποιείται σύμφωνα με το προβλεπόμενο θεσμικό πλαίσιο/ διαδικασίες. | *το πεδίο ΔΕΝ συμπληρώνεται* | *το πεδίο ΔΕΝ συμπληρώνεται* | Η ημερομηνία κήρυξης απαλλοτρίωσης ή η ημερομηνία απόφασης συλλογικού οργάνου για απευθείας εξαγορά.  Σε περίπτωση προσφυγής σε υπηρεσίες ορκωτού εκτιμητή, η ημερομηνία έναρξης που θα συμπληρωθεί, μπορεί να είναι προγενέστερη της απόφασης του συλλογικού οργάνου για απευθείας εξαγορά, δεδομένου ότι η δαπάνη για τον εκτιμητή δύναται να είναι επιλέξιμη και συνήθως γίνεται πριν τη σχετική απόφαση του συλλογικού οργάνου. | Μετά την κήρυξη ή την έκδοση της απόφασης εξαγοράς |
| 5009 | ΕΡΓΑΣΙΕΣ Ο.Κ.Ω. | Κάθε Υποέργο που το φυσικό του αντικείμενο αφορά σε συνδέσεις, μετατοπίσεις, κλπ δικτύων Οργανισμών Κοινής Ωφελείας (Ο.Κ.Ω.), και δεν υλοποιείται μέσω σύμβασης. | *το πεδίο ΔΕΝ συμπληρώνεται* | *το πεδίο ΔΕΝ συμπληρώνεται* | Το έγγραφο με το οποίο δεσμεύεται ο Οργανισμός Κοινής Ωφελείας (Ο.Κ.Ω.), ότι θα υλοποιήσει την παρέμβαση. | Μετά την έκδοση του εγγράφου με το οποίο δεσμεύεται ο Ο.Κ.Ω. |
| 5011 | ΕΙΔΙΚΕΣ ΠΕΡΙΠΤΩΣΕΙΣ ΕΚΤ | Στην κατηγορία αυτή εντάσσονται δράσεις που απαντώνται στο πεδίο παρέμβασης του ΕΚΤ, αφορούν συνήθως σε μεγάλο πλήθος ωφελουμένων και υλοποιούνται με ειδικό θεσμικό πλαίσιο (διαφορετικό από την ανάθεση δημόσιας σύμβασης ή την υλοποίηση με ίδια μέσα).  Τυπικές κατηγορίες δράσεων που εντάσσονται σε αυτό το Είδος Υποέργου αποτελούν:   * Δράσεις που υλοποιούνται μέσω voucher (όπως η Εναρμόνιση Επαγγελματικής και Οικογενειακής Ζωής, οι Επιταγές κατάρτισης για ανέργους) * Δράσεις/ Προγράμματα κοινωφελούς χαρακτήρα * Παρεμβάσεις στον τομέα της εκπαίδευσης, κλπ | *το πεδίο ΔΕΝ συμπληρώνεται* | *το πεδίο ΔΕΝ συμπληρώνεται* | Η ημερομηνία έναρξης του φυσικού αντικειμένου του Υποέργου ή η 1/1/2014, όποια ημερομηνία είναι μεταγενέστερη.  Ειδικά για Υποέργα που στο φυσικό αντικείμενο περιλαμβάνεται πρόσκληση εκδήλωσης ενδιαφέροντος από το Δικαιούχο προς φορείς ή φυσικά πρόσωπα, ως ημερομηνία έναρξης μπορεί να θεωρηθεί η ημερομηνία έκδοσης της σχετικής πρόσκλησης. | Μετά την έκδοση της απόφασης ένταξης της πράξης.  Σε περίπτωση πρόσκληση εκδήλωσης ενδιαφέροντος από το Δικαιούχο προς φορείς ή φυσικά πρόσωπα, το ΤΔΥ υποβάλλεται μετά την ημερομηνία έκδοσης της σχετικής πρόσκλησης. |
| 5010 | ΤΑΜΕΙΟ ΧΑΡΤΟΦΥΛΑΚΙΟΥ | Κάθε Υποέργο που το φυσικό του αντικείμενο αφορά σε Ταμείο Χαρτοφυλακίου. | *το πεδίο ΔΕΝ συμπληρώνεται* | *το πεδίο ΔΕΝ συμπληρώνεται* | Υπογραφή της συμφωνίας χρηματοδότησης (μεταξύ της ΔΑ και του δικαιούχου/φορέα εφαρμογής του ΤΧ). | Μετά την έκδοση της απόφασης ένταξης της πράξης. |
| 5012 | ΕΝΙΣΧΥΣΕΙΣ ΕΠΙΧΕΙΡΗΜΑΤ. | Κάθε Υποέργο που αφορά σε Ενίσχυση Επιχειρηματικότητας. | *το πεδίο ΔΕΝ συμπληρώνεται* | *το πεδίο ΔΕΝ συμπληρώνεται* | Έναρξη επιλεξιμότητας δαπανών όπως αναγράφεται στην απόφαση χρηματοδότησης/ένταξης της Πράξης. | Με την έκδοση της απόφασης ένταξης της πράξης. |

1. Το ΕΙΔΟΣ ΥΠΟΕΡΓΟΥ επιλέγεται στο ΠΕΔΙΟ ΣΤ.4 του ΤΔΠ, με βάση λίστα τιμών που έχει προσδιοριστεί στο ΟΠΣ-ΕΡΓΟΡΑΜΑ. H πληροφορία εμφανίζεται αυτόματα στο ΠΕΔΙΟ Α.7 του ΤΔΥ. [↑](#footnote-ref-1)
2. Τα ΕΙΔΗ ΥΠΟΕΡΓΩΝ και η σχετική ΤΑΞΙΝΟΜΗΣΗ ΥΠΟΕΡΓΩΝ ΑΝΑ ΕΙΔΟΣ γίνεται για διαχειριστικούς λόγους και ως εκ τούτου βασίζεται όχι μόνο στο φυσικό αντικείμενο, αλλά και στη μέθοδο υλοποίησης ενός Υποέργου. [↑](#footnote-ref-2)
3. ΣΥΜΠΛΗΡΩΣΗ ΠΕΔΙΟΥ Α10, ΤΔΥ: Το πεδίο Α10 συμπληρώνεται μόνο εφόσον το Υποέργο/ΤΔΥ αντιστοιχεί σε σύμβαση/ συμβάσεις ή περιλαμβάνει συμβάσεις (ανάδοχοι). Η συγκεκριμένη στήλη στον πίνακα αποτυπώνει τις περιπτώσεις που δύναται να επιλεγεί μία από 4 σχετικές τιμές-κωδικοποιημένα στοιχεία του ΟΠΣ-ΕΡΓΟΡΑΜΑ και δίνει οδηγίες για την «επιτρεπόμενη» συμπλήρωση του πεδίου Α10, ανά Είδος Υποέργου.

   |  |  |
   | --- | --- |
   | **Λίστα τιμών ΟΠΣ-ΕΡΓΟΡΑΜΑ για το πεδίο Α10** | **Επιλογή** |
   | (α) Μία πλήρης σύμβαση | Εφόσον το υποέργο/ ΤΔΥ αντιστοιχεί σε μία και μοναδική σύμβαση (ανεξαρτήτως π/υ) |
   | (β) Μέρος μίας σύμβασης | Εφόσον το υποέργο/ ΤΔΥ αντιστοιχεί σε τμήμα μίας σύμβασης (ανεξαρτήτως π/υ). Αφορά και τα έργα-phasing. |
   | (γ) Σύνολο συμβάσεων, π/υ ≤ 60.000 ευρώ η κάθε μία | Εάν το υποέργο/ ΤΔΥ αντιπροσωπεύει σύνολο (ομάδα) συμβάσεων π/υ ≤ 60.000 ευρώ η κάθε μία, χωρίς ΦΠΑ |
   | (δ) Μία ή περισσότερες συμβάσεις, π/υ ≤ 60.000 ευρώ η κάθε μία | Εάν στο πλαίσιο ενός υποέργου έχει γίνει ή προβλέπεται ανάθεση και σύναψη μίας ή περισσότερων συμβάσεων, με την προϋπόθεση ότι κάθε μία από αυτές έχει π/υ ≤ 60.000 ευρώ, χωρίς ΦΠΑ |

   Διευκρινίζεται ότι η επιλογή (γ) είναι διαφορετική από την επιλογή (δ). H «διαφορά» έγκειται στο εξής:

   Η επιλογή (γ) δύναται να αφορά στα Είδη Υποέργων 5003 και 5004 που υλοποιούνται αποκλειστικά μέσω ανάθεσης συμβάσεων. Ενδεικτικές περιπτώσεις αποτελούν υποέργα ενεργειών ΤΒ για τα οποία έχει επιλεγεί να γίνει, σε επίπεδο υποέργου ομαδοποίηση συμβάσεων για προμήθειες κυρίως εξοπλισμού ή για υπηρεσίες. Επίσης, η επιλογή αυτή αφορά σε περιπτώσεις συμβάσεων π/υ ≤ 60.000 ευρώ, οι οποίες προκύπτουν μετά από υποδιαίρεση σε τμήματα σύμφωνα με το Ν. 4412/2016. Η περίπτωση (γ) δεν αφορά αναθέσεις συμβάσεων π/υ ≤ 60.000 ευρώ στο πλαίσιο του Είδους Υποέργου 5005, 5006, 5007, 5013.

   Η επιλογή (δ) αφορά στα Είδη Υποέργων που υλοποιούνται με ίδια μέσα (5005, 5007, 5013) ή στο Είδος Υποέργου «Επιχορήγηση για λειτουργία φορέα» (5006), στο πλαίσιο των οποίων δύναται να ανατίθενται μία ή περισσότερες συμβάσεις. Ενδεικτικές περιπτώσεις: Στο πλαίσιο μίας ΑΥΙΜ να γίνουν τρεις συμβάσεις, μία για προμήθεια αναλωσίμων, μία για εξοπλισμό και μία για δημοσιότητα. Επίσης, στο πλαίσιο ενεργειών ΤΒ με ίδια μέσα: σε υποέργο για εκπαιδεύσεις μπορεί να περιληφθούν συμβάσεις για υπηρεσίες εκπαίδευσης, υπηρεσίες εστίασης, δημοσιότητας, κλπ. ή σε υποέργο για γενικά λειτουργικά έξοδα να περιληφθούν συμβάσεις για προμήθεια αναλωσίμων, κλπ

   Σημειώνεται ωστόσο, ότι εφόσον προβλέπονται ή έχουν γίνει αναθέσεις συμβάσεων με π/υ > 60.000 ευρώ, αυτές πρέπει να αποτελούν διακριτά Υποέργα και να εντάσσονται στο κατάλληλο Είδος Υποέργου σύμφωνα με την 2η στήλη του πίνακα. [↑](#footnote-ref-3)